Bybelskool » Vandag sal jy saam met my in die Paradys wees
Die NT prentjie van die mens is gebaseer op hierdie OT perspektiewe. Let wel nie op 'n Griekse filosofiese een nie. Jesus verwys al daarna dat 'n gees en 'n liggaam van mekaar onderskei kan word (Luk 24:39). Hy gee ook sy gees aan God oor sodat dit uit Hom uitgaan, maar, soos ons weet, sy liggaam agtergebly en in 'n graf gebêre is (Joh 19:30).
Paulus voeg die OT gedagtes oor die samestelling van die mens saam as 'n drie-deling van gees, siel en liggaam (1 Tess 5:23; Hebr 4:12). Dit staan duidelik nie los van die OT nie, want Paulus verwys terug na hierdie OT siening van die mens in Genesis 2:7 wanneer hy aan die Korintiërs skryf dat die eerste mens 'n lewende wese (psuge – kan ook met siel vertaal word) geword het (1 Kor 15:45).
Psalm 146 praat daarom van die dood as 'n proses waarin iemand se: "gees uitgaan, hy (sy liggaam) keer terug na sy aarde toe." (Ps 146:4). Daar kom dus 'n skeiding tussen die gees en die liggaam. Prediker stel dit waarskynlik die helderste dat: "die stof na die aarde terugkeer soos dit gewees het, en die gees na God terugkeer wat dit gegee het." (Pred 12:7).
Dit is op hierdie teksgegewens wat die wonderlike boodskap oor die lewe na die dood van ons belydenisskrifte gebaseer is.
Die Nederlandse Geloofsbelydenis artikel 37 werk duidelik met hierdie Bybelse perspektief dat hierdie nie-materiële kant van alle mense voortbestaan na die dood – die siel volgens Guido de Bres se interpretasie – en by die wederkoms weer tot 'n liggaamlike bestaan opgewek word: "Want al die dooies sal uit die aarde opstaan, die siel van elkeen saamgevoeg en verenig met sy liggaam waarin hy geleef het." Dié liggaam sal dan onverganklik wees.
Dieselfde geld die antwoorde wat die Heidelbergse Kategismus op die vrae oor die lewe na die dood gee. In vraag 57 oor die troos van die boodskap van die opstanding van die liggaam, antwoord Ursinus en Olevianus dat die siel onmiddelik na die dood by die Here is, maar dat die liggaam eers aan die einde van die tyd opgewek sal word in 'n staat gelyk aan die heerlike liggaam van die Here Jesus Christus: "Dat nie alleen my siel na hierdie lewe dadelik tot Christus, sy Hoof, opgeneem sal word nie (a), maar ook hierdie selfde liggaam van my, deur die krag van Christus opgewek, weer met my siel verenig en aan die heerlike liggaam van Christus gelykvormig sal word (b)"
As bewysplaas vir die nie-materiële kant van die mens se voortbestaan na die dood word die verhaal (gelykenis) van die ryk man en die bedelaar Lasarus aangehaal, die belofte van Jesus aan die misdadiger aan die kruis en Paulus se begeerte om heen te gaan en by Christus te wees.
Na die dood van Lasarus is hy weggeneem na die "boesem van Abraham" – waarskynlik 'n prentjie van die teenwoordigheid van God – en die ryk man na die doderyk (Hades). Hulle kan albei duidelik kommunikeer en geluk/vrede en ongeluk/pyn ervaar, hoewel dit sonder hulle liggame is (Luk 16:19-31).
Jesus belowe aan die misdadiger aan die kruis dat hy vandag saam met Hom in die Paradys sal wees (Luk 23:43; vgl verdere verwysings na die Paradys in die NT 2 Kor 12:4; Openb 2:7; vgl in die OT Gen 2:8; 13:10; Eseg 31:8; Jes 51:3).
En Paulus verlang op soortgelyke wyse om heen te gaan – dws te sterf – en met Christus te wees, want dit is verreweg vir hom die beste (Fil 1:23).
Ons kan dus die woorde van Jesus aan die misdadiger aan die kruis vir onsself omarm: "Voorwaar Ek sê vir jou, vandag sal jy saam met My in die Paradys wees." Inderdaad. Dit is ons troos.